Tentamen taalkunde foar de leargong C

Dit tentamen bestiet út 20 mearkarfragen en fiif iepen fragen.

---

UNDERDIEL A: 20 MEARKARFRAGEN

By elke fraach is ien antwurd korrekt. Op dit ûnderdiel kinne 20 punten helle wurde.

1. Wat is de haadregel van de stavering?

a. Alle lûden wurde werjûn troch in eigen, unyk letterteken.

b. Der wurdt stavere neffens de histoaryske ûntwikkeling fan in klank.

c. It grûnwurd feroaret net, ek al feroaret de útspraak.

d. Der wurdt stavere neffens de gongbere, fersoarge útspraak.

2. Yn hokker fan de ûndersteande wurden hawwe wy net te krijen mei de staveringsregel fan de etymology?

a. hjerring

b. skipper

c. âldheid

d. gebou

3. Op basis fan hokker staveringsregel skriuwe wy "mêd" mei de letter *d*?

a. de haadregel fan de stavering

b. de regel fan de lykfoarmigens

c. de regel fan de analogy

d. de regel fan de etymology

4. Hoefolle ferskillende spraakklanken (fokalen en konsonanten) hat it Frysk sa likernôch?

a. 20

b. 30

c. 60

d. 90

5. Yn hokker wurd fine wy de klank dy't wy yn fonetysk skrift werjouwe as **ə**?

a. kleed

b. drok

c. goudklomp

d. aardich

6. Wat binne gjin fokalen?

a. bylûden

b. lûden

c. twalûden  
d. trijelûden

7. Men mei wurden oan 'e ein fan in rigel net oeral mar ôfbrekke. Yn hokker fan de ûndersteande rychjes binne alle ôfbrekpunten korrekt mei streekjes werjûn?  
a. aka-deemje, beg-jin-ne, baas-ach-tich

b. a-ka-deemje, beg-jin-ne, baas-achtich

c. a-ka-deem-je, be-gjin-ne, baas-ach-tich

d. aka-deem-je, be-gjin-ne, baas-ach-tich

8. En binne de ôfbrekstreekjes yn de wurden *sjon-ger* en *ric-hel* wol korrekt delset?  
a. Ja, dy binne beide korrekt.  
b. Nee, dy binne beide net korrekt.  
c. Yn it wurd *sjon-ger* is it korrekt, yn it wurd *ric-hel* net.  
d. Yn it wurd *sjon-ger* is it net korrekt, yn it wurd *ric-hel* wol.

9. Wat is in foarbyld fan in gearstalling?

a. blommen

b. blompot

c. blomke

d. faas mei blommen

10. Hokker fan de ûndersteande wurden hat einlûdferskerping?  
a. taksy

b. jojo

c. stek

d. bêd

11. It wurd "klapdak" heart by it útsprekken as "klabdak". Hokker proses soarget dêrfoar?

a. assimilaasje fan de *p*

b. assimilaasje fan de *d*

c. syllabisearring fan de *p*

d. syllabisearring fan de *d*

I. p, t, k, f, s

II. b, d, g, v, z

12. Wat is it ferskil tusken de klanken yn groep I en de klanken yn groep II?  
a. De klanken yn groep I binne ôfgeand, dy yn groep II opgeand.  
b. De klanken yn groep I binne opgeand, dy yn groep II ôfgeand.

c. De klanken yn groep I binne stimhawwend, dy yn groep I stimleas.

d. De klanken yn groep I binne stimleas, dy yn groep II stimhawwend.

13. Hokker útspraak is wier?

a. suffiksen en affiksen binne prefiksen

b. affiksen en prefiksen binne suffiksen  
c. prefiksen en suffiksen binne affiksen

d. net ien fan de boppesteande útspraken

14. Hokker sin is korrekt Frysk?  
a. Syn blau broek past goed by syn wite boesgroen.  
b. Syn blauwe broek past goed by syn wite boesgroen.

c. Syn blauwe broek past goed by syn wyt boesgroen.  
d. Syn blau broek past goed by syn wyt boesgroen.

15. Wat is in foarbyld fan in pear homonimen?

a. drôf - blier

b. gat - god

c. poepert - kont

d. dokter - pasjint

16. Wat is in oar wurd foar 'betsjuttingslear'?  
a. fonology

b. etymology

c. semantyk

d. morfology

17. Hoe neame wy in wurd dat yn hast alle talen brûkt wurdt?

a. ynternasjonalisme

b. wrâldwurd

c. mondialiteit

d. multyfokabel

18. Fan hokker Frânsk wurd is it Fryske 'krimmenearje' in ferbastering?

a. écrémer - (dreagje, lobje)

b. crincrin (minne fioel)

c. criminaliser (misdiediger wurde)

d. récriminer (protestearje)

19. Hokker wurdgroep is min Frysk?

a. har seare skouder

b. syn seare holle

c. de brede mar

d. in brede rivier

20. Wat is in foarbyld fan in ôflieding?

a. skriuwer

b. skriuwblok

c. Ik skriuw

d. skriuw

---

UNDERDIEL B: FIIF IEPEN FRAGEN

Op dit ûnderdiel kinne 15 punten helle wurde.

Fraach 1. (3 punten)

a. Lis út wat wy bedoele mei 'syllabisearring'.

b. Jou in foarbyld fan in Frysk wurd dêr't syllabisearring yn foarkomt.

Fraach 2. (4 punten)

Yn de ûndersteande wurden binne streekjes set op de plakken dêr't de wurden oan 'e ein fan in rigel ôfbrutsen wurde meie. Lis út wêrom't elk wurd op dat plak ôfbrutsen wurde mei.

a. dûn-sje

b. stam-per

c. fyts-pomp

d. be-ker

Fraach 3. (3 punten)

De ûndersteande Frânske wurden binne yn ferbastere foarm yn it Frysk bedarre. Jou by elk Frânsk wurd de ferfryske fariant.

a. usance

b. sainte boutique

c. attraper

Fraach 4. (2 punten)

*In rûn pak* en *in rûm pak* wurde gelyk útsprutsen. Lis mei jo kennis fan de lûdlear út hoe't dat komt.

Fraach 5. (3 punten)

Yn de morfology brûke wy de term 'ferbiningslûden'. Jou trije foarbylden fan Fryske ferbiningslûden.